Ministerul Apărării vrea să cumpere aparate telefax în valoare de 2,3 milioane lei

Ministerul Apărării, prin Unitatea Militară 02415 Bucureşti, a lansat o licitaţie de 2,3 milioane lei (485.000 euro), fără TVA, pentru achiziţia de aparate telefax, potrivit unui anunţ publicat pe platfoma SICAP, transmite News.ro.

Durata acordului cadru este estimată la 36 luni. Valoarea garanţiei de participare este 1% din valoarea celui mai mare contract subsecvent.

Termenul de livrare este de maximum 120 de zile de la data semnării contractului subsecvent. Garanţia echipamentului trebuie să fie de minimum 24 de luni.

În rândul persoanelor cu funcţie de decizie în cadrul autorităţii contractante este şi General-maior Valentin Becheru, comandant al Comandamentului comunicaţiilor şi informaticii.

Tipul procedurii este licitaţie deschisă, iar termenul limită pentru primirea ofertelor sau a cererilor de participare este 19 martie.

sursa foto: Pixabay